નવ માસ પરિપૂર્ણ થયા છે. પરમ પવિત્ર ચૈત્ર માસ, શુક્લ પક્ષ, પૂર્ણિમા તિથિ બરાબર સૂર્યોદયનો સમય થયેલો છે. ત્યારે શ્રી હનુમાનજી મહારાજ કી જય... શ્રી હનુમાનજીનું પ્રાગટ્ય થયું છે. બ્રહ્મા, વિષ્ણુ, દેવો, ગંધર્વો ભગવાન શંકરના અગિયારમા રૂદ્ર તરીકેના પ્રાગટ્યને પુષ્પવર્ષાથી વધાવે છે. સમગ્ર સૃષ્ટિ પુલકિત થઈ છે. અંજન પર્વતની ગુફાઓમાંથી વાનર યોદ્ધાઓ તથા સમગ્ર પ્રાણીઓ ‘અંજની પુત્ર પવનસૂત નામા’નાં દર્શને આવ્યાં છે. અંજનીમાં તથા તેમના સમગ્ર પરિવારમાં પુત્રજન્મની વધામણી થાય છે. જન્મતાંની સાથે બાળક પડખું ફેરવે છે તથા તેની આસપાસ પ્રકાશનો પુંજ ફેલાયો છે. આ અદ્ભુત દર્શનથી પુત્રનાં લક્ષણો પારણામાંથી જ દૃશ્યમાન થયાં છે. ભગવાન શ્રી રામના પ્રાગટ્ય સાથે સંકળાયેલ શ્રી હનુમાનજીનું પ્રાગટ્ય વિધિવિધાન છે.